Hvis alt går efter planen i dag, kan borgmester i Vesthimmerlands Kommune Knud Kristensen (K) så småt begynde at forberede blandt andet den nordjyske kommunes sosu-assistenter på, at de skal klare deres transport rundt til kommunens ældre i en førerløs bil. Danmarks første, vel at mærke.

»Vi har haft en del ture til København for at holde møder med den tidligere transportminister, og jeg er simpelthen så glad for, at vi nu er kommet hertil«, siger Knud Kristensen.

I dag tredjebehandler Folketingets partier et lovforslag om at åbne for forsøgsordninger med førerløse biler. I Knud Kristensens kommune har de sammen med fonden Autonomous, som ledes af den førende robotforsker Henrik Schärfe, arbejdet i to år for at få lov til at lade den avancerede bilteknologi blive en del af trafikbilledet.